**Danmarks Medie- og Journalisthøjskole**
**Uddannelsens navn**

**Fagbeskrivelse**
**Efteråret 2023**
**Fotojournalistisk metode 2 - videodokumentar**

**3. semester**

**Varighed:** 10 ECTS (forløbet udbydes også på engelsk)

**Formål:**

Forløbet kombinerer teknisk undervisning og teoretisk viden med praktiske øvelser, der skal sikre, at de studerende kan arbejde grundlæggende med video- og lydoptagelse samt redigering af disse. Gennem research og planlægning skal de studerende kunne producere en kort videodokumentar med reportageelementer omhandlende et samfundsrelevant emne.

**Pædagogisk og didaktisk tilgang:**

Igennem oplæg og eksempler lærer de studerende om formidling i levende billeder samt og forstår forskellen mellem stil-billeder og video.

Der er tekniske øvelser i videooptagelse samt lyd og video-redigering. Øvelserne skal gøre de studerende fortrolige med teknikken, inden de går i gang med deres store, afsluttende produktion.

Det er afgørende, at teknikken ikke bliver ensidigt knyttet til specifikt udstyr, men har en karakter, der sætter den studerende i stand til at arbejde med f.eks. forskellige kameratyper og forskelligt software.

Forud for den afsluttende opgave arbejdes der med planlægning af optagelserne gennem udarbejdelsen af en synopse.

For at give hjælpe de studerende med arbejdet i felten og for at sikre, at de studerende får de nødvendige optagelser i hus, modtager grupperne coaching undervejs i processen.
I redigeringsfasen arbejdes der med storyboard som en metode til at strukturere fortællingen på, ligesom de studerende får vejledning undervejs i den endelige redigering, så deres produktion bliver bedst mulig. Det opnås ved, at de studerende får feedback på både første og anden version af deres produktioner, før de endelig færdiggør deres historier.

**Redskaber:**

DSLR-kameraer

Lydoptagelser

Final Cut Pro X

**Læringsmål:**

De studerende skal opnå viden om:

* Hvordan video fortællinger adskiller sig fra historier lavet med foto og tekst
* Hvordan forskellige videodokumentarer kan opbygges
* Hvordan en videodokumentar planlægges
* Videodokumentarens troværdighed

De studerende skal opnå færdigheder i:

* Video- og lydoptagelse med DSLR-kamera
* Video og lydredigering i Final Cut Pro X
* Udarbejdelse af story-board forud for redigering
* Sammenhæng mellem lyd og billede i en videodokumentar

De studerende skal opnå kompetencer indenfor det at:

* Sætte sig ind i ny teknik
* Skabe tillid til personerne i historien
* Arbejde med reportageelementer i en videodokumentar
* Samarbejde i grupper om en fælles produktion
* Give og modtage feedback på videoproduktioner
* Reflektere over egne valg og fravalg

**Læremidler:**

Litteratur - udleveres:

Bernard, Sheila Curran. Documentary Storytelling, Creative Nonfiction on Screen, 4th edition (2016). Focal Press.

Kapitlerne 1, 2, 3, 6, 8, 11 og 12

Frit tilgængelig:

https://www.documentarystorm.com/

**Eksamensforudsætninger:**

Mødepligt: Alle skemalagte undervisningstimer, som opgøres 5. december. Opfyldt mødepligt er en forudsætning for at blive indstillet til den afsluttende opgave.

Deltagelsespligt: Alle obligatoriske opgaver, som omfatter små tekniske opgaver inden for lyd, video og redigering. Opfyldt deltagelsespligt er en forudsætning for at få bedømt den afsluttende opgave.

Afhjælpningsmuligheder: Muligheden for afhjælpning gælder kun ved lovligt fravær. Ved lovligt fravær kan der gives erstatningsopgaver jf. pkt. 6.2.2.

**Eksamen:**

Bedømmes ved 7-trinsskala med intern censur og består af en afsluttende opgave, der består af et fotojournalistisk produkt og en rapport. Opgaven løses individuelt eller i grupper på to. Hvis opgaven løses som gruppeopgave, skal det af opgaven fremgå, hvilke dele hver studerende er ansvarlig for. Prøven bedømmes individuelt.



HB 7.6.2023